ისრაელის სახლი

ისრაელის სახლი ( ბეთ ისრაელ, ) — არასამთავრობო ორგანიზაცია, რომელიც მუშაობს ჰასბარაზე — სახალხო დიპლომატიის გზით ისრაელის სახელმწიფოს პოლიტიკის განმარტებაზე, საინფორმაციო მხარდაჭერასა და მეგობარ ქვეყნებთან ისრაელისა და მსოფლიო ებრაელობის პარტნიორული ურთიერთობების გაღრმავებაზე. ისრაელის სახლი, ჰასბარას ახალი მეთოდის მსოფლიოში დანერგვის მიზნით, საქართველოში განხორციელებული პილოტური პროექტია,  რომელიც ისრაელის წამყვანი პოლიტიკური ძალების — ლიქუდის, ავოდას და ქულანუს ცალკეულ წევრთა მონაწილეობით შეიქმნა.

ისტორია
ისრაელის სახლი 2013 წელს დააარსა იციკ მოშემ, წარსულში ებრაული სააგენტოს წარმომადგენლობების ხელმძღვანელმა საბჭოთა კავშირის რესპუბლიკებში. თბილისში ორგანიზაციის პილოტური პროექტის გახსნას ესწრებოდნენ ოფიციალური სტუმრები ისრაელიდან, მათ შორის საგარეო საქმეთა მინისტრის მოადგილე ზეევ ელკინი.

ისრაელის სახლის შექმნა მას შემდეგ გადაწყდა, რაც გაეროს გენერალურმა ასამბლეამ 2012 წლის 29 ნოემბერს პალესტინის ავტონომიას დამკვირვებელი სახელმწიფოს სტატუსი მიენიჭა. გადაწყვეტილებას 138-მა ქვეყანამ დაუჭირა მხარი — მათ შორის საქართველომ. იმ დროისთვის საქართველოში უკვე მოქმედი საქართველო-ისრაელის ბიზნესპალატის ხელმძღვანელმა იციკ მოშემ საჯაროდ განაცხადა, რომ ეს იყო საქართველოში ისრაელის დიპლომატიის ჩავარდნა და საჭირო იყო სახალხო დიპლომატიის ამოქმედება, რაც შემდეგ ისრაელის სახლის კონცეფციის ერთ-ერთი მთავარი მიმართულება გახდა.

ორგანიზაციას მიაჩნია, რომ საჭიროა მეგობარი ქვეყნებისთვის ისრაელის უკეთ გაცნობა, მისი საგარეო პოლიტიკის განმარტება, მჭიდრო ურთიერთობა სახალხო დიპლომატიის გზით, მეტი მაღალი დონის ორმხრივი ოფიციალური და საქმიანი ვიზიტები.

ისრაელის წინააღმდეგ გლობალური პოლიტიკური, ეკონომიკური და საინფორმაციო ომის პირობებში, ისრაელის სახლი ისრაელის ხელისუფლებას სთავაზობს ჰასბარას კამპანიაში საპატიო კონსულის ინსტიტუტის ჩართვას. კერძოდ, მიზნობრივ ქვეყანაში სტატუსისა და გავლენის მქონე საპატიო კონსული პირადი ფინანსური რესურსებისა და კონტაქტების გამოყენებით, მიზნობრივ ქვეყანაში უნდა გაუძღვეს ისრაელის მხარდამჭერ კამპანიას ადგილობრივ მედიაში, პოლიტიკურ თუ საზოგადოებრივ წრეებში. ამ იდეის განსაკუთრებულობა ის არის, რომ ჰასბარას წარმართვის ფინანსური ტვირთი ისრაელის სახელმწიფოდან გადადის ფინანსურად შეძლებულ საპატიო კონსულებზე.

ასეთი ინიციატივების გამო ისრაელის წამყვანი გამოცემა იედიოთ ახრონოთი ისრაელის სახლს საქართველოში ალტერნატიულ საელჩოს უწოდებს და წერს, რომ ორგანიზაციას გავლენა აქვს ქვეყნების ურთიერთობებზე. ისრაელიდან ყოველწლიურად არაერთი პოლიტიკური ლიდერი სტუმრობს ისრაელის სახლს.

ორგანიზაცია პერიოდულად მართავს ლექციებს ისრაელზე, თანაორგანიზატორია საქართველო-ისრაელის ბიზნესფორუმების, თბილისსა და იერუსალიმში ატარებს ჰასბარას მასშტაბურ ფორუმებს, რომელსაც საქართველოსა და ისრაელის ხელისუფლების წარმომადგენლები ესწრებიან; საქართველოში მართავს ჰოლოკოსტის მსხვერპლთა ხსოვნისადმი მიძღვნილ საღამოებს. ისრაელის სახლის თაოსნობით, საქართველოს მედიაში ყოველწლიურად 100-მდე პროისრაელური სტატია და სიუჟეტი გადის.ქნესეთთან ერთად გადაიღო ფილმი ქართველ შინდლერებზე და გამოსცა ბუკლეტი.ისრაელის სახლი თითქმის ყოველწლიურად თბილისში მასშტაბურად აღნიშნავს ხანუქას.

2016 წლიდან ისრაელის სახლი არის ევროპული ალიანსი ისრაელისთვის  პარტნიორი ორგანიზაცია. -ის ფორუმები ის პლატფორმაა, სადაც ისრაელის სახლი ისრაელის ჰასბარაზე, ისრაელთან და მსოფლიო ებრაელობასთან მეგობარი ქვეყნების კავშირის გაღრმავებაზე მუშაობს.

საქმიანობა
ისრაელის სახლი ორგანიზატორია სხვადასხვა საგანმანათლებლო, კულტურული, საქველმოქმედო ღონისძიების. მისი თაოსნობით საქართველოს რამდენიმე უნივერსიტეტში ისწავლება ჰოლოკოსტის ისტორია, გაიხსნა ისრაელის კაბინეტები, საქართველოს პარლამენტის ეროვნულ ბიბლიოთეკაში დააარსა ებრაული ბიბლიოთეკის კუთხე, აწყობს საქველმოქმედო აქციებს, გამოსცა წიგნი დიდ საბჭოთა ალიაზე (ავტორი: გიორგი ბერნშტეინი) და საქართველოს ტურიზმის პოტენციალზე. მისი ხელშეწყობით ისრაელის ტელევიზიებისთვის საქართველოს ტურიზმზე მომზადდა რამდენიმე სიუჟეტი.

ისრაელის სახლის მესვეურებს მიაჩნიათ, რომ ორგანიზაციის ინიციატივები და ექსპერტული ანალიზი საქართველოსა და ისრაელის საგარეო უწყებებსა და საელჩოებს დაეხმარება  ქვეყნებს შორის ურთიერთობების გაღრმავებაში და პრობლემების გადაჭრაში. ისრაელის სახლის მიერ გამოყენებული ჰასბარას მეთოდოლოგია ეფექტიანი ინსტრუმენტია ქვეყნებს შორის ურთიერთობების გაძლიერებისთვის; ის მეორე მხარეს ხდის ჰასბარას უშუალოდ  მონაწილედ, რაც მნიშვნელოვანია ისრაელისადმი სოლიდარობის მისაღწევად. საბოლოოდ კი, რეალური ისრაელის წარმოჩენა ამცირებს მსოფლიოში მზარდ ანტისემიტიზმს.

ისრაელის სახლი ინიციტორია იდეის, რომ ისრაელ-არაბულ საკითხებზე მოლაპარაკებებს პერიოდულად თბილისმა უმასპინძლოს. ორგანიზაციის თაოსნობით, ასეთი შეხვედრა საქართველოში ერთხელ უკვე გაიმართა, რომელშიც ქნესეთის წევრები და სამშვიდობო საკითხებზე მომუშავე ბრიტანელ ანალიტიკოსები მონაწილეობდნენ.

საქართველოს კულტურის სამინისტროს წარდგინებით, 2017 წელს ისრაელის სახლი გახდა ევროპის საბჭოსთან არსებული ებრაული კულტურული მემკვიდრეობის დაცვისა და ხელშეწყობის ევროპული ასოციაციის -ს წევრი და საქართველოში ოფიციალურად წარმოადგენს ევროსაბჭოს მიერ სერტიფიცირებულ ებრაული  კულტურული მემკვიდრეობის ევროპულ მარშრუტს. -სთან თანამშრომლობით, კულტურული მემკვიდრეობის მარშრუტი ჰასბარას კამპანიის შემადგენელი ნაწილი გახდა - ტურისტულ დატვირთვასთან ერთად, ისრაელის სახლმა მას ებრაული ცნობიერების ამაღლების ფუნქცია შესძინა.

ისრაელის სახლი მონაწილეობს ებრაული კულტურისა და მემკვიდრეობის დაცვის ასოციაციის ტრანსნაციონალურ პროექტში - ორგანიზაცია ყოველწლიურად, სექტემბერში თბილისში მართავს ებრაული კულტურის ევროპულ დღეებს. ისრაელის სახლის კონცეფციის მხარდამჭერი ისრაელელი პოლიტიკური მოღვაწეები მხარს უჭერენ 100 ქვეყანაში ისრაელის სახლის წარმომადგენლობების გახსნას.